# Yhtiöjärjestys, Case Esko Työ Oy

Tuetun keikkatyön organisoimiseksi ja koordinoimiseksi on mahdollista perustaa palveluyritys. Puuttuva pala -hankkeen aikana on pohdittu erilaisia yhtiömuotoja ja yksi vaihtoehdoista on osakeyhtiön perustaminen. Osakeyhtiötä varten tulee olla yhtiöjärjestys. Se on yhtiön sisäinen säännöstö, joka velvoittaa yhtiötä, sen hallintoelimiä, johtoa ja tilintarkastajia samalla tavoin kuin pakottava lainsäädäntö tai viranomaisten päätökset.

Yhtiöjärjestyksen muotoilulla on yhtiön toiminnan kannalta suuri merkitys. Jo yhtiön perustamisvaiheessa on suositeltavaa kiinnittää huomiota yhtiöjärjestyksen sisältöön, koska sen muuttamiseen vaaditaan aina vähintään kahden kolmasosan määräenemmistö annetuista äänistä ja yhtiökokouksessa edustetuista osakkeista. Tietyissä tapauksissa yhtiöjärjestysmuutos voi vaatia myös kaikkien osakkeenomistajien suostumuksen.

## 1§ Yhtiön toiminimi:

Toiminimi yksilöi aina osakeyhtiön. Yksityisen osakeyhtiön toiminimessä tulee olla sana ”osakeyhtiö” tai sen lyhenne ”Oy” ja julkisen osakeyhtiön toiminimessä sanat ”julkinen osakeyhtiö” tai niiden lyhenne ”oyj” tai näiden ruotsinkieliset vastineet. Jos yhtiö aikoo käyttää toiminimeään kaksi- tai useampikielisenä, toiminimen erikieliset ilmaisut on mainittava yhtiöjärjestyksessä.

Osakeyhtiöllä voi olla myös aputoiminimiä, joilla harjoitetaan esim. tiettyä osaa yhtiön liiketoiminnasta.

Case: EskoTyö Oy

## 2§ Yhtiön kotipaikka:

Yhtiö voi harjoittaa toimintaansa usealla paikkakunnalla ja myös ulkomailla, mutta sen kotipaikka voi olla vain yhdessä Suomen kunnassa. Yhtiön kotipaikalla on merkitystä siksi, että yhtiökokous on yleensä pidettävä yhtiön kotipaikaksi määrätyssä kunnassa ja yhtiön yleinen oikeuspaikka määräytyy yhtiön kotikunnan mukaan, jollei muusta oel sovittu tai määrätty yhtiöjärjestyksessä.

Case EskoTyö: Helsinki

## 3§ Yhtiön toimialana:

Toimialalla tarkoitetaan niitä aloja, joilla yhtiö harjoittaa tai voi harjoittaa toimintaansa. Yhtiön toimialana voi olla mikä tahansa toiminta, jota voidaan laillisesti harjoittaa osakeyhtiömuodossa. Toimialoja voi olla monta, mutta ne on aina kaikki kirjattava.

Tässä kohtaa voi myös mainita, onko kyseessä yhteiskunnallinen yritys, kuten case Eskotyössä on:

Yhtiön pääasiallisena tarkoituksena ei ole tuottaa voittoa osakkeenomistajille, vaan kyseessä on yhteiskunnallisen yrityksen periaattein toimiva yritys. Yritys käyttää suurimman osan voitostaan tai ylijäämästään yhteiskunnallisen tavoitteensa edistämiseen.

## 4§ Yhtiöllä on hallitus:

Sovitaan hallituspaikkojen määrittämisestä ja toimikauden pituudesta.

Pakollisten määräysten lisäksi osakkaat voivat ottaa yhtiöjärjestykseen lähes vapaasti muitakin määräyksiä. Muut määräykset eivät saa kuitenkaan olla ristiriidassa osakeyhtiölain pakottavien periaatteiden kanssa. Nämä vapaaehtoiset määräykset voivat koskea esimerkiksi seuraavia asioita:

## 5§ Määräys, kenellä on oikeus edustaa yhtiötä:

Case EskoTyö: Yhtiötä edustavat paitsi hallitus, myös hallituksen puheenjohtaja ja toimitusjohtaja kumpikin yksin ja hallituksen jäsenet kaksi yhdessä. Lisäksi hallitus voi antaa nimetylle henkilölle prokuran tai oikeuden yhtiön edustamiseen.

## 6§ Kuinka kutsu yhtiökokoukseen toimitetaan:

Case EskoTyö: Kutsu yhtiökokoukseen on toimitettava aikaisintaan kahta kuukautta ja viimeistään viikkoa ennen yhtiökokousta kirjallisesti jokaiselle osakkeenomistajalle, jonka osoite on yhtiön tiedossa.

## 7§ Yhtiökokouksesta sopiminen:

Case EskoTyö: Varsinainen yhtiökokous on pidettävä vuosittain hallituksen määräämänä päivänä kuuden kuukauden kuluessa tilikauden päättymisestä.

Varsinaisessa yhtiökokouksessa on päätettävä:

1. tilinpäätöksen vahvistamisesta;
2. taseen osoittaman voiton käyttämisestä;
3. vastuuvapaudesta hallituksen jäsenille ja toimitusjohtajalle;
4. tarvittaessa hallituksen ja tilintarkastajan valinnasta.

## 8§ Osakkeiden vapaata luovutettavuutta voidaan rajoittaa lunastus- tai suostumuslausekkeella:

Case EskoTyö: Osakkeenomistajalla ja yhtiöllä on oikeus lunastaa muulta omistajalta kuin yhtiöltä toiselle siirtyvä osake.

Ensisijainen lunastusoikeus on osakkeenomistajalla. Jos useampi osakkeenomistaja haluaa käyttää

lunastusoikeuttaan, osakkeet jaetaan lunastukseen halukkaiden kesken heidän omistamiensa osakkeiden

mukaisessa suhteessa. Yhtiöllä on lunastusoikeus, mikäli kukaan osakkeenomistajista ei lunasta siirtyviä

osakkeita. Muilta osin lunastukseen sovelletaan osakeyhtiölain määräyksiä.